Papersnake/gushiwen huggingface dataset:
和谢朓镜台
蔡兆华（清代）

宝台临净饰，一顾重千金。表里镂七宝，分明无两心。

丹华灼烈烈，翠帐垂沈沈。芳袖幸时拂，应门重且深。
以嗜酒爱风竹卜居此林泉为韵作十小诗
方岳（宋代）

居千卿者三，至九卿者四。
不博牛背眠，鹹酸信殊嗜。
题潘岳掷果图
李洪（宋代）

锦绣文才貌甚都，冶容乱掷果盈车。
披图宜鉴登徒子，折齿犹胜谢幼舆。
过桂平
陈藻（宋代）

岭南太半尚鸿荒，城壁空坚草莽长。忽到浔州江上饮，喜他风物近吾乡。
夏日西湖闲居十首
汪莘（宋代）

每叹西湖境未殊，向来人物有还无。
红蕖绿竹浑相得，明月清风亦不孤。
扶胥浴日
黎民怀（明代）

津连黄木湾，虚亭翠霭间。川光摇子夜，坐见海中山。
牧童
刘驾（唐代）

牧童见客拜，山果怀中落。
昼日驱牛归，前溪风雨恶。
垤鹳
梦观法师（明代）

垤鹳何翩翩，颇与鹤同类。
秦人罗致之，怜爱无不至。
固无警露姿，实有乘轩贵。
羽毛已鲜泽，习性亦骄恣。
秦人既鹤呼，鹳亦鹤自谓。
忽逢浮丘伯，借之乘谒帝。
长鸣玉陛前，帝怪鹳音异。
敕令击杀之，下充膳夫馈。
浮丘报秦人，秦人方自愧。
为诫畜禽家，畜禽辩真伪。
题韩少府水亭
祖咏（唐代）

梅福幽栖处，佳期不忘还。鸟吟当户竹，花绕傍池山。

水气侵阶冷，松阴覆座闲。宁知武陵趣，宛在市朝间。
秋夜感兴
胡式钰（清代）

月暗寥空一雁过，徘徊倚槛奈愁何。天边落木随风早，塞上凉云作雪多。

芜馆歌诗惊雀鼠，高楼吹角动星河。年来乡思无聊甚，夜夜澄江梦钓蓑。
旅次
王元粹（金朝）

旅次浑无定，生涯亦漫劳。病求方士药，寒忆故人袍。

避俗惟黄卷，忘忧但浊醪。柴门多落叶，昨夜朔风高。
感遇
王翱（明代）

忆昔趋朝着紫衣，宫花汗漫柳依稀。
寻思浦口珠何在，转觉蕉中鹿已非。
沈约空成移带瘦，陈平自得食糠肥。
世间荣落真常事，只在吾侪早见机。
赠袁评事
徐积（宋代）

今年七十岁，岁岁增康宁。人閒有寿鹤，天上有寿星。

更若欲齐椿，但看南华经。
秋日漫兴
徐璨（清代）

帝苑芳春凤吹谐，看花曾遍洛阳街。行吟缓控青丝辔，击节频抽白玉钗。

共挽鹿车归旧隐，几浮鱼艇散秋怀。霜风扫尽烟霞况，愁见龙城叶满阶。
谢高县尹
释云岫（宋代）

家家户户擎拳拜，一邑三乡无枉情。
百里襟怀秋水净，风生波浪月生明。
饮酒
宋登春（明代）

城上秋风动薜萝，十年江客意如何。
酒肠方大黄金尽，世事才知白发多。
月冷却怜孤鹤怨，天寒谁听饭牛歌。
平生还爱於陵子，用拙为园老一蓑。
送客还江东
韩翃（唐代）

不妨高卧顺流归，五两行看扫翠微。鼯鼠夜喧孤枕近，

晓避客船飞。一壶先醉桃枝簟，百和初熏苎布衣。

君到新林江口泊，吟诗应赏谢玄晖。
和薛田察院咏雪三首
魏野（宋代）

密压溪筠入户斜，照开睡眼不须茶。
谁言落处无偏党，牵率诗家比酒家。
声声慢·羞朱妒粉
史可堂（宋代）

羞朱妒粉，染雾裁云，淡然苍佩仙裳。半额蜂妆，莫道梳洗家常。仙罗乱萦小带，翠虬寒、一架清香。春思苦，倚晴娇无力，如待韩郎。密幄笼芳吟夜，任露沾轻袖，月转空梁。弱骨柔姿，偏解勾引诗狂。遗钿碎金满地，恨无情、风送韶光。闲昼永，看青青、垂蔓过墙。
南歌子 秋思
纪映淮（清代）

翠菊娇秋色，金蓉衬晚霞。倦来无力倚红纱。恨杀孤鸿一点、叫天涯。
浦口
宋无（元代）

浦口晚潮来，佳期那可待。
浪急行兰舟，菽花更难采。
上法智大师
释遇昌（宋代）

雨霁遥空木落时，危亭南望倍依依。
白莲旧社人离久，丹阙经依信去稀。
入观夜堂江月满，挥松秋殿昼灯微。
林中自有吾庐在，请益终期海上归。
送王仲理复任四川佥事
王绂（明代）

蜀道古云险，怜君久宦游。一家浑八口，万里只孤舟。

雪满岷山晓，霜飞峡树秋。吏民怀旧德，去去莫迟留。
和致仕祭酒胡公诗三首 其三
杨荣（明代）

平生声价重相如，况有文君慰索居。蓟北谩嗟千里别，江南遥寄数行书。

篮舆花满春游处，石鼎茶香午梦馀。遥想德星相聚处，二难持杖更将车。
赠孔止武横州学正 其二
金幼孜（明代）

承恩晓出五云端，为向横州作教官。圣主崇儒资教育，逢人休叹座毡寒。
和孔周翰二绝 其一 再观邸园留题
苏轼（宋代）

小园香雾晓蒙笼，醉守狂词未必工。鲁叟录《诗》应有取，曲收彤管《邶、鄘风》。
送瑫上人往临平兼戏廓然
释德洪（宋代）

鹘瑫脑骨紧，脚力健生云。叠数一万里，捷于臂屈伸。

肉佛不讥诃，称之返云云。坐诵觉范诗，抄录亦甚勤。

群儿争欺之，伪杂以佗文。瑫独颔不语，饭沙俱一吞。

湘西雪达旦，万树吐奇芬。冻行如鹭鸶，雪泥溅衣裙。

解包呵直指，又作饥猿蹲。放意说临平，想见禅诵群。

坐令冷斋中，忽然变春温。明朝别我去，掣肘径出门。

便觉西湖月，夜坐生梦魂。
七夕范松浦郡守邀饮榕桥下书楸村给谏即席赋绝句余与同人既走笔和之复成一律仍用原韵
张湄（清代）

莎厅风露洒新秋，高跨榕梁豁远眸。绿水不波凉樾美，青云得路亘虹修。

天涯樽酒星同聚，月地车帷夕共游。三匝巢林馀倦翮，无烦乌鹊到桥头。
和曾谹父雨中诗
王洋（宋代）

案体无尊骨，畦丁有贱蔬。
凫鹥凭岸泛，云海占空虚。
妇老能论旧，儿痴尚带吴。
旁人如见问，老子即迁居。
赋桂山
陈深（宋代）

小山桂树碧云西，三叠琴心月未低。
曲罢便乘花凤去，广寒琼牖要新题。
赠裴童子
王十朋（宋代）

文公有序规童子，将圣犹言畏后生。好把五车书尽读，五车读了要须行。
送少微上人东南游
严维（唐代）

旧游多不见，师在翟公门。瘴海空山热，雷州白日昏。

片心应为法，万里独无言。人尽酬恩去，平生未感恩。
合涧桥
董嗣杲（宋代）

危阑压定活流重，谁识钱源绕梵宫。
两涧共归桥底合，万雷莫敌水声雄。
游人移步心还恐，野衲栖禅耳欲聋。
石倚卧梁山月落，白猿一啸五峰空。
上四明守黄侍郎辞延福
释智愚（宋代）

雨化仁陶德愈馨，如春物物自生成。
昔年秀水曾观政，却与鄞江一样清。
盛山十二诗。胡卢沼
韦处厚（唐代）

疏凿徒为巧，圆洼自可澄。倒花纷错秀，鉴月静涵冰。
田家即事答崔二东皋作四首 其一
储光羲（唐代）

玄鸟双双飞，杏林初发花。喣媮命僮仆，可以树桑麻。

清旦理犁锄，日入未还家。
将发芋江别惟起惟扬二弟
徐熥（明代）

霜落乌啼半上潮，江头那忍解兰桡。已悲去路关山远，况复归兰岁月遥。

衰鬓依人愁冉冉，荒年为客橐萧萧。他时两地同相忆，记得离筵是此宵。
截竿入城
邯郸淳（魏晋）

鲁有执长竿入城门者，初竖执之，不可入；横执之，亦不可入。计之所出。俄有老父至，曰：“吾非圣人，但见事多矣！何不以锯中截而入？”遂依而截之。世之愚，莫之及也。
箫台八景 其三 双瀑飞泉
李孝光（元代）

雨洗天根云洞幽，黑蛟飞雹舞长湫。只应壮士思酣战，组练相衔夜不收。
游慈云二首
陈著（宋代）

有分醉慈云，相留气味真。
榧香千丈雪，笋隽万年春。
此会不多见，如今能几人。
胡为弗回首，三笑亦风尘。
次韵僧重喜闻琴歌
赵抃（宋代）

我昔所宝真雷琴，弦丝轸玉徽黄金。昼横膝上夕抱寝，平生与我为知音。

一朝如扇逢秋舍，而今只有无弦者。无情曲调无情闻，浩浩之中都奏雅。

我默弹兮师寂听，清风之前明月下。子期有耳何处听，自笑家风太潇洒。
答许秀才
王安石（宋代）

高阳有才子，负笈求晨饘。
所趣少知者，其辞多慨然。
樵妻竟谢绝，漂母尝哀怜。
尚友古之人，于今犹壮年。
周美成友议帖赞
岳珂（宋代）

左太冲赋三都十年，门墙藩溷皆著纸笔。
予意其因心寓墨池模倣之妙，而未必徒以诧记事备言之述。
不然则亦焉用是物也。
如公书法，或者得太冲之仿佛乎。
有凤楼之手，以侈其标度。
有香奁之泽，以醖其风骨。
体具态全，夫岂一日。
清真之名，公所自出。
曬经
张继先（宋代）

迟日满高台，书囊云锦开。
梅蒸阳气透，林隐景光回。
尚究千神恍，高吟万恶摧。
殷勤能启秘，须仗出群材。
过雪桥琉璃桥
文天祥（宋代）

小桥度雪度琉璃，更有清霜滑马踪。
游子衣裳如铁冷，残星荒店野鸡啼。
清大师还姑苏塔其师骨石吊之兼简其弟
释德洪（宋代）

闻说高怀照雪霜，道容一见自清凉。今随生死晦心月，空使湖山蔼德香。

故纸不堪看竹笼，凝尘那忍拂绳床。安门弟子真持远，独为斯人未始亡。
寿韩尚书
李商叟（宋代）

一时冠冕竞加鞭，谁似先生晚节贤。
鬓雪自因忧国选，颜丹端为省尘缘。
山林喜近生申日，海宇争期致主年。
闻道相看起安石，宁容高卧乐诗禅。
题公权壁
方惟深（宋代）

绕舍清阴白书寒，野情晴喜到门阑。
陶潜岁计惟栽菊，楚客家风只种兰。
雨过落花粘履舄，日长轻絮点杯盘。
明年官满君须去，此地应难得此欢。
送日本国觉阿金庆二禅人游天台
释慧远（宋代）

佛子飞帆过海来，好携瓶锡上天台。
国师尚有灵踪在，宝塔巍然正面开。
山寺
叶元素（宋代）

一树桃花一半空，不堪狼籍梵王宫。
山僧手把青鸾尾，背却东风扫落红。
以莲菊桃杂供一瓶作歌
黄遵宪（清代）

南斗在北海西流，春非我春秋非秋。人言今日是新岁，百花烂熳堆案头。

主人三载蛮夷长，足遍五洲多异想。且将本领管群花，一瓶海水同供养。

莲花衣白菊花黄，夭桃侧侍添红妆。双花并头一在手，叶叶相对花相当。

浓如栴檀和众香，灿如云锦粉五色。华如宝衣陈七市，美如琼浆合天食。

如竞笳鼓调筝琶，蕃汉龟兹乐一律。如天雨花花满身，合仙佛魔同一室。

如招海客通商船，黄白黑种同一国。一花惊喜初相见，四千余岁甫识面。

一花自顾远自猜，万里绝域我能来。一花退立如局缩，人太孤高我惭俗。

一花傲睨如居居，了更妩媚非粗疏。有时背面互猜忌，非我族类心必异。

有时并肩相爱怜，得成眷属都有缘。有时低眉若饮泣，偏是同根煎太急。

有时仰首翻踌躇，欲去非种谁能锄。有时俯水瞋不语，谁滋他族来逼处。

有时微笑临春风，来者不拒何不容。众花照影影一样，曾无人相无我相。

传语天下万万花，但是同种均一家。古言猗傩花无知，听人位置无差池。

我今安排花愿否，拈花笑索花点首。花不能言我饶舌，花神汝莫生分别。

唐人本自善唐花，或者并使兰花梅花一齐发。飙轮来往如电过，不日便可归支那。

此瓶不乾花不萎，不必少见多怪如橐驼。地球南北倘倒转，赤道逼人寒署变。

尔时五羊仙城化作海上山，亦有四时之花开满悬。

即今种花术益工，移枝接叶争天功。安知莲不变桃桃不变为菊，迥黄转绿谁能穷？

化工造物先造质，控搏众质亦多术。安知夺胎换骨无金丹，不使此莲此菊此桃万亿化身合为一。

众生后果本前因，汝花未必原花身。动物植物轮回作生死，安知人不变花花不变为人。

六十四质亦么么，我身离合无不可。质有时坏神永存，安知我不变花花不变为我。

千秋万岁魂有知，此花此我相追随。待到汝花将我供瓶时，远愿对花一读今我诗。
宿焦山方丈
汪藻（宋代）

明发理烟艇，欢言济遥岑。盘涡沸风雨，稍辨钟磬音。

行行并疏柳，迎客多幽禽。扶舆上荦确，始见江湖深。

台殿明海色，嵌空忆龙吟。修廊延客步，妙香慰人心。

遐眺未云极，千岩忽秋阴。孤月欲生岭，诸天悉浮金。

兹游倍奇绝，况接支道林。夜语不知旦，虚窗对横参。

人间惊毫末，物外雄窥临。稽首悟真理，微生安所任。

苍崖有奇字，霜乾约重寻。
菊坡叠遣
郑清之（宋代）

霜雰雰兮风乍力，草变衰兮蛩罢织。思秋兰兮委萧艾，望椒丘兮聊止息。

怅佳人兮既远，纷吾美兮谁识。忽有人兮好修，遗予佩兮春色。

茁琼芽兮九畹，带杜衡兮被石。凛增冰兮峨峨，杳光风兮骤得。

卜兰居兮南坡，拂余龟兮食墨。
燕山九日
汪元量（宋代）

九日凄凉戏马台，龙山高会亦尘埃。
天翻地覆英雄尽，暑往寒来岁月催。
人隔关河归未得，客逢时节转堪哀。
十年旧梦风吹过，忍对黄花把酒杯。
送辉云际二首 其一
朱松（宋代）

三日雨行来款关，篝灯相语雪霾山。低回俗里未能免，只有对君非强颜。
始生书怀
杨公远（宋代）

非贤非智半痴聋，性禀天然雅淡中。
閒阅废兴槐国梦，细思得淡楚人吊。
事无欺世心何愧，诗为伤时句不工。
却谢梅花开几点，年年此日伴人翁。
初闻鹤唳
沈辽（宋代）

海天寥寥禾黍秋，人籁已息烟雾收。数声鹤唳草堂静，何苦更向咸阳游。
秋夜寄袁中丞、王员外
钱起（唐代）

一夕盈千念，方知别者劳。衰荣难会面，魂梦暂同袍。

片月临阶早，晴河度雁高。应怜蒋生径，秋露满蓬蒿。
池上送考功崔郎中，兼别房窦二妓
白居易（唐代）

文昌列宿征还日，洛浦行云放散时。

鹓鹭上天花逐水，无因再会白家池。
送蒋大璞赴扬州司户
赵汝回（宋代）

维扬幕府最风流，何掾梅开蒋掾游。新籍楚民今几户，旧年随帝此停舟。

慈亲就养惟愁雪，元帅崇诗不畏秋。壕阔城高岂忘战，平山堂北是神州。
为曹比部送长洲张令入佐比部郎 其二
王世贞（明代）

列宿徵书重，干夫拥旆迟。令君青雀舫，仙吏白云司。

汉法霜同峻，吴郊雨自私。虔刀吾旧佩，脱赠为明时。
题王君实孝行卷二首 其一
曹伯启（元代）

薄游王粲不遗亲，地迥天高只此身。惨淡经营供子职，四方观感岂无人。
和陶咏荆轲
苏轼（宋代）

秦如马後牛，吕氏非复嬴。
天欲厚其毒，假手李客卿。
功成志自满，积恶如陵京。
灭身会有时，徐观可安行。
沙丘一狼狈，笑落冠与缨。
太子不少忍，顾非万人英。
魏韩裂智伯，肘足本无声。
胡为弃成谋，托国此狂生。
荆轲不足说，田子老可惊。
燕赵多奇士，惜哉亦虚名。
杀父囚其母，此岂容天庭。
亡秦只三户，况我数十城。
渐离虽不伤，陛戟加周营。
至今天下人，愍燕欲其成。
废书一太息，可见千古情。
偈颂二十九首 其一
释清了（宋代）

不假千头说，炽然无闲歇。深密密处光彩顿生，明历历时混融皎洁。

若也和身放倒，随流任真。始信百般计较不成，运用本无欠缺。
即事
刘铎（宋代）

地与中州迥，民馀上古淳。峡长深束渭，路险曲通秦。

烟柳千家晓，风花百里春。一官如自择，閒处著閒身。
去年宋中道自洺州以书令魏殊来谒予魏遂托主
梅尧臣（宋代）

置从南海桄榔林，笼入西州鹦鹉地。
耸冠翕翼修尾张，鳞鳞团花金缕翠。
一身粲烂文章多，引声笙竽奈远何。
五侯池馆不可恋，桂树深枝自有窠。
凤皇楼头饶燕雀，入屋穿帘非尔乐。
非尔乐，去何之，北方佳人或歌咢。
寓庐左右树分咏五章 其四
姚燮（清代）

急湍冲断梁，枯柳卧矶石。旁干迤水心，绿烟缭三尺。

纤鸟能解春，时来挂轻翮。宿梦流光娇，难拚眼中掷。

城湖十万枝，画船负佳夕。颇闻军躏馀，饥莺吊瞿麦。

尔今亦就凋，知谁与怜惜。凄月遥山青，明霜大江白。
雨中怀倪敦复因以密云团寄之二首 其二
郭祥正（宋代）

三载久相依，看看叹别离。可堪江雨隔，空对野梅悲。

息迹无人问，因禅与物违。密云新样茗，封送习家池。
无题集唐句十首 其六
童轩（明代）

南陌愁为落叶分，阴蛩切切不堪闻。晚来风起花如雪，忽到窗前疑是君。
和贺子忱五首
曹勋（宋代）

一川清露泣黄花，拜扫人归石路斜。
我亦天涯沦落客，丘园回首乱云遮。
浣溪沙·春情
苏轼（宋代）

桃李溪边驻画轮。鹧鸪声里倒清尊。夕阳虽好近黄昏。
香在衣裳妆在臂，水连芳草月连云。几时归去不销魂。
志公院在剑门东五里院东石壁间有若僧负杖者
陆游（宋代）

江东争夺缠妖祲，哀哉斯民乱方甚。
锦幪老人盖古佛，现身为作大慈荫。
萧翁八十尚儿痴，旛盖锺螺闹中禁。
当时此老默笑渠，大法栋梁身独任。
杖头示人三转语，开口丧身如饮鸩。
纷纷放弑但可怜，何曾为汝陈符谶。
上巳同逢永发珠江
陈子壮（明代）

三江为令客，万里趁舟行。禊祓寻常会，夷犹山水情。

木棉分岸照，藤枕共吟清。宁有一杯酒，风流感慨并。
明皇按乐图
陈允平（宋代）

日日霓裳宴彩楼，三千歌粉侍宸旒。
月明宫殿双龙伏，云拥箫韶九凤游。
翠袖半笼金约臂，宝钗斜坠玉搔头。
不知舞到弓弯处，一拍春风一拍愁。
夫人挽词二首 其二
郭印（宋代）

熊轼人将达，鱼轩乐未央。遽令双剑化，并作一丘藏。

笔绝先秋句，衣缄故箧香。未应林下女，千古擅清芳。
九绝为亚卿作
韩驹（宋代）

世上无情似有情，俱将苦泪点离樽。
人心真处君须会，认取侬家暗断魂。
题亡室涧蘋遗稿
陈裔仲（清代）

新样衣妆淡淡容，思君空自泪沾胸。一年倏忽秋风早，惆怅红颜不耐冬。
题牡丹
捧剑仆（唐代）

一种芳菲出后庭，却输桃李得佳名。

谁能为向天人说，从此移根近太清。
墨歌
赵汝绩（宋代）

空山老桐劲如铁，英枝翦翦夜撑月。
霜风著子涵玉膏，烈手崇朝剖融结。
别令刳木环清泉，翠缸纸羃笼轻烟。
霏霏玄雾扫难聚，断犀烹炼凝蛟涎。
和成万杵捣圭璧，良工欲售常自惜。
绝怜剡水多夭藤，又虑端溪欠奇石。
久知此艺人罕精，作者未必识者明。
九华山下祝公子，颇以胶法成其名。
相逢但问诗有几，以诗换墨两自喜。
酴醾园馆已谢春，杨柳池塘正藏水。
薰风拂拂吹砚波，呼儿教作病手磨。
须臾满砚片云黑，无诗可写如君何。
郡斋偶书
陆游（宋代）

白首奉鱼书，萧然一事无。
吏闲晨已散，人醉暮相扶。
卷野收禾黍，连江下舳舻。
山城君勿诮，东北是皇都。
初秋戏作山居杂兴俳体十二解
杨万里（宋代）

昨夜天垂破玉盆，今宵辛苦补盆唇。
看他补到十六七，满得十分亏二分。
戊午腊月立春日携诸小妇及幼稚儿孙从游西园戏笔
张萱（明代）

戊午正月春已立，腊月又逢立春日。一年却立两年春，狼藉春光费收拾。

西园望春春可怜，骊峰之下榕溪边。山光水色各自媚，绿情红意殊争妍。

园公不为春烦恼，亦同儿女寻芳草。夜来微雨洒轻尘，柴关落叶何须扫。

为园久拟鹿门山，釜鬲宜安竹石间。我好楼居楼百尺，移家长欲掩柴关。

今日柴关且休掩，老人欲识春风面。旧寒未去新暖来，窥人柳眼微微展。

芒童昨日街头游，社鼓蜂蜂迎土牛。春光不作俗人眼，先到园公百尺楼。

百尺楼前春似海，儿孙竞逐春游队。穿花绕竹舞青幡，欲与东皇作光彩。

乍雨乍晴春正浓，携儿抱女步芳丛。孙曾幼稚十七八，共手牵衣问阿翁。

阿翁明年六十二，小星三人百零四。白发羞簪綵胜花，金钗却帖宜春字。

春盘黄韭攒青蒿，饼如茧纸滑如膏。素手纤纤捲片玉，瓮头乳压珍珠槽。

一妇当筵将进酒，持螯一妇小垂手。分甘亭外斗春妍，子子孙孙前致寿。

凭栏一妇抱女儿，眉颦不是东家施。劝翁再进一杯酒，子酌孙斟翁莫辞。

东唤阿翁西唤祖，两两三三作跳虎。一闻梨栗皆向前，諠腾似学斑衣舞。

园公捧腹更掀髯，起舞欲共春风颠。人间官爵信如梦，眼底儿孙大值钱。

盘旋共绕庭前树，兄呼妹唤频相语。一儿仰面问阿妳，今日春来在何处。

阿妳笑请园公听，狡黠此子真宁馨。园公语尔春消息，双树林中鸟一声。

又问园公春有几，连臂骈肩皆侧耳。园公别有许多春，不向芳菲斗红紫。

欣欣三妇更持杯，共喜园公笑口开。不学杜陵憨老子，逢春犹忆两京梅。

吁嗟乎，鼎鼎百年皆扰扰，閒来始觉青春好。青春莫笑白头人，白头能共青春老。

努力须勤明岁耕，防饥幸结今年麨。乐莫乐兮，年年此日醉花前，父祖曾玄同一笑。
余十岁时从亡兄仲氏侍先父摄帅江陵郡圃蜡梅
李壁（宋代）

病眼清晨欲泫霜，谁将幻色对山房。
十年犹记湖阴梦，几度愁闻汉苑香。
腊雪近春才一白，好花得地更深黄。
只应无复当时意，草木何知我自伤。
城楼眺雪
王嘉禄（清代）

萧萧飞叶下林端，点点归鸦向晚看。云断中天孤塔迥，雪垂平晚万家寒。

隆冬薪米添忧剧，外郡流亡得食难。自欲著书频避户，暂来岸帻一凭栏。
拾橡亭为黄炳赋
严粲（宋代）

世上危机富贵身，由来著意鬼神嗔。到头钟鼎谁消得，正要山中拾橡人。
吴鼓吹曲十二曲 其十一 承天命
佚名（魏晋）

承天命。于昭圣德。三精垂象。符灵表德。巨石立。九穗植。

龙金其麟。乌赤其色。舆人歌。亿夫叹息。超龙升。袭帝服。

穷淳懿。体玄嘿。夙兴临朝。劳谦日昃。易简以崇仁。放远谗与慝。

举贤才。亲近有德。均田畴。茂稼穑。审法令。定品式。

考功能。明黜陟。人思自尽。唯心与力。家国治。王道直。

思我帝皇。寿万亿。长保天禄。祚无极。
重过虎林
林景熙（宋代）

漠漠江湖梦，萧萧禾黍秋。
清笳吹落日，白发过西州。
池涸神龙逝，山空老凤愁。
惟余关外水，寂寞自东流。
富溪八景富 其一
李昌祺（明代）

溪八景，何瑰奇，王家住此知几时。自从开辟巧排列，每一出门时见之。

南山雨馀翠葱茜，黛髻烟鬟照人面。万斛凝岚结昼阴，千寻悬瀑垂晴练。

西符耸拔如争雄，落日倒挂金盆红。参差树影互摇动，倏忽暝色深遮笼。

澄潭浸月凉波莹，恍似姮娥对妆镜。骊颔珠辉似可扪，鲛机杼响疑堪听。

层巅怪石屹不欹，上有云气长相依。晨霞迎旭或为伴，晓雾飘空仍共飞。

三峰五岭多佳态，松颤狂飙乍澎湃。旁礡氤氲毓俊才，鏦铮萧飒生灵籁。

文江暖泛绿半篙，潜通墨沼添波涛。游鱼喜化金鳞鬣，浴鹭嫌缁雪羽毛。

闲居已喜专幽处，况乃周遭时雅趣。翰苑名公为著文，经筵大老能留句。

先庐亦在折桂乡，白头未得还耕桑。题诗谩重季鹰感，鲈鲙秋风归兴长。
杭州喜雪
郑獬（宋代）

吴儿经年不识雪，忽惊大片遮空来。
黑帝不分苦荒拙，六花一夜随风开。
平明扫径招佳客，座上岂无邹与枚。
荆州新酿泼醅熟，清光透彻黄金杯。
鹧鸪天 中秋后二日越来溪夜汎
郑文焯（清代）

露脚斜波月上迟。镜中曾见越来时。湖光一片伤心碧，却与吴儿作水嬉。

飞画鹢，引金蠡。罗旂香干烛龙随。歌尘只是黄昏散，愁满风萝野粉吹。
书事呈元声如愚起莘三兄
洪迈（宋代）

隐吏朱墨暇，饱眠北窗风。
时呼方外客，逃暑尊酒中。
寂寞杜拾遗，四壁口不供。
坐取盘餐款，哀哉岂天穷。
何如平生友，磁铁间不容。
每怀千里驾，今作五斗逢。
吏行散凫鹜，楸局收鸾龙。
共话十年旧，事往如飞蓬。
浮荣真一戏，何者为穷通。
应须河汉语，净冼芥蒂胸。
仆夫适在门，客醉尊亦空。
更为后日约，乃此芙蓉红。
回旧山
王喦（清代）

瘐家楼上谢家池，处处风烟少旧知。
明日落花谁共醉，野溪猿鸟恨归迟。
谢赵使君
陈师道（宋代）

欲落未落雪迫人，将尽不尽冬压春。
风枝冰瓦有去鸟，远坊穷巷无来人。
忽闻叩门声遽速，惊鸡透篱犬升屋。
使君传教赐薪炭，妓围那解思寒谷。
老身曲直不足云，冷窗冻壁作春温。
定知和气家家到，不独先生席作门。
马上
陆游（宋代）

残年流转似萍根，马上伤春易断魂。
烘暖花无经日蕊，涨深水过去年痕。
迷行每问樵夫路，投宿时敲竹寺门。
不信太平元有象，牛羊点点散烟村。
示槱默 其一
钱时（宋代）

男儿头上三尺纱，不比脚缠三尺帛。桑弧蓬矢射天地，堕地已尺青云翮。

四海九州多胜流，不出户庭空白头。有识难与俗同调，非才何必缘远游。

岂不见赤骥摇足日千里，何烦挥策苦鞭摇。目前㹠犬奚尔为，逐逐一饱糠籺肥。
寄题杨凌泉水木清华堂
杨慎（明代）

宛宛阑干石径斜，悠悠水木湛清华。桥通玉局仙人馆，邻接金绳大士家。

翠锁渭川千亩月，红蒸杜曲一园花。刘安招隐歌丛桂，屈子离骚赋折麻。

岚霭望山堪拄笏，陌尘流水任行车。闾儿好扫青苔壁，欲把新诗落墨鸦。
宁浦书事六首
秦观（宋代）

鱼稻有如淮右，溪山宛类江南。
自是迁臣多病，非干此地烟岚。
句
丁谓（宋代）

朝朝荐天酒，宁让服云牙。
访别成献甫经历时新拜四台御史之命二首
王珪（宋代）

寒露迎风一段冰，高标孤映宛之滨。
人言飚击须鹰隼，我喜时清睹凤麟。
儜看仙班朝北极，暂移星节照西秦。
皇华礼乐君恩重，好访巅崖慰远民。
送仲秉赴廷试五首
李吕（宋代）

元龙湖海士，可但着茅庐。
诗老经从地，禹功疏凿余。
蜀峰帆影隔，郢树鸟行疎。
太史行天下，归来好著书。
杨柳陌
贺铸（宋代）

兴庆宫池整月开。□□□□缕金鞋。后庭芳草绿缘阶。

祓禊归□杨柳陌，□□□落凤凰钗。细风抛絮入人怀。
大通寺
方信孺（宋代）

老木槎牙欲擘云，门前流水我知津。
过江一雨如盆泻，竞礼真不如不动身。
钦慈皇后挽辞 其一
黄裳（宋代）

梦中怀日有谁知，莫恨真人下降迟。会合裕陵同祔处，因缘潜邸独飞时。

九霄重引真仙仗，四海初传大母仪。怅望凤台山下去，东郊无计上金卮。
武夷九曲棹歌 其七
黄毓祺（明代）

七曲倚棹歌，古寺风雷陷。陷石垂为洞，洞门为石扇。

坠者为石垂，垂下水为涧。小口才通人，中有田园便。

千载空桃花，止许灵云见。
谢殿撰挽词二首
释宝昙（宋代）

盛德真无愧，吾生亦有涯。
千金故人寿，两部习池蛙。
磊落思前辈，交游念故家。
新阡在何许，目断莫云遮。
缘识
宋太宗（宋代）

四叙相迁亦可观，斜扉半掩半欹关。
诗吟海岳皆空尽，扇觉秋凉渐放闲。
树影临窗迷远思，渴禽恋水复飞还。
旋教摘果螟心话，叶木苍苍天地间。
贺简夫石丈罢令先期请老
韦骧（宋代）

七十能归世已稀，挂冠况在壮龄时。休风远过疏公上，清节未甘陶令卑。

门枕白云朝睡美，席函明月夜杯迟。区区胶禄宁无耳，漏尽钟鸣合自思。
艳歌行三首 其一
顾野王（南北朝）

夕台行雨度，朝梁照日辉。东城采桑返，南市数钱归。

长歌挑碧玉，罢尘笑洛妃。欲知欢未尽，栖乌已夜飞。
又偶作寄夷白老
吴则礼（宋代）

去年腊雪一尺围，著处梅花如许肥。
道人定复有幻法，莫遣都梁万点飞。
云安
李群玉（唐代）

滩恶黄牛吼，城孤白帝秋。水寒巴字急，歌迥竹枝愁。

树暗荆王馆，云昏蜀客舟。瑶姬不可见，行雨在高丘。
夜卧久不得寐复披衣起呼灯作草书数纸乃复酣枕明旦作此诗记之
陆游（宋代）

才下多阨穷，地僻罕人客。半生走四海，竟无第一策。

暮年忽大悟，惟有紧闭门。朝作一池墨，弄笔招羁魂。

初若奔騄骥，忽如掣蛟鲸。鬼神森出没，雷雨更晦明。

飞扬兴已极，投笔径就床。酣酣一枕睡，不觉幽梦长。

手携避秦人，行上腰带鞓。下视河流黄，仰看天宇青。

大呼自惊觉，夜半灯欲死。茆檐雨点滴，身乃在万里。

挑灯影突兀，顾问汝是谁。留侯虽强食，轻举亦何疑。
长春花 其二
徐积（宋代）

一从春色入花来，便把春阳不放回。雪圃未容梅独占，霜篱初约菊同开。

长生洞里神仙种，万岁楼前锦绣堆。过尽白驹都不管，绿杨红杏自相催。
酬苗发员外宿龙池寺见寄
钱起（唐代）

宁知待漏客，清夜此从容。暂别迎车雉，还随护法龙。

香烟轻上月，林岭静闻钟。郢曲传甘露，尘心洗几重。
乌塘
王安石（宋代）

乌塘渺渺绿平堤，堤上行人各有携。
试问春风何处好，辛夷如雪柘冈西。
玉堂宿直次高内翰九日前一日草妃子麻毕题案上韵
许及之（宋代）

岁稔时和庶事康，未央称寿捧瑶觞。宣将銮殿金为炬，草就麻瑶玉作堂。

自是关雎思淑女，不同飞燕在昭阳。儒臣信得文章力，捧赐看花一样黄。
送洪季阳分教横州嫌呈丁师二首
刘宰（宋代）

仕有为贫难择地，志将及物要乘时。
青衫入手南中去，此意惟应我辈知。
次韵李千秋中秋
牟巘五（宋代）

节物诗情总索然，漫将梨栗当盘筵。
堪怜永夜空樽月，记取衰翁断酒年。
十日尚留花影在，两瓶便作竹根眠。
分明破戒缘佳句，免使和童诮禁烟。
句
廉布（宋代）

独倚寒岩生意绝，任他桃李自成蹊。
淮客
朱继芳（宋代）

长淮万里秋风客，独上高楼望秋色。
说与南人未必听，神州只在阑干北。
乳洞
胡子澄（宋代）

古洞幽深处，萦回路几重。
门开空寂寂，泉溜暗淙淙。
断壑云连屋，奔流水激舂。
桥横千丈石，岩挂万年松。
鹤驾应重到，龟田必再逢。
碧沙还错落，密篠自迷蒙。
乳结银为树，浆凝雪作峰。
仙人何处去，应想子乔踪。
寄劝俗兄弟二首 其二
法照（唐代）

兄弟同居忍便安，莫因毫末起争端。眼前生子又兄弟，留与儿孙作样看。
休归咏怀 其二
邢宥（明代）

枉尺何劳计直寻，一官尝抱旧儒巾。时当岁晏芳心歇，风入高秋病骨侵。

圣主独怜章累上，列卿同赆酒频斟。投簪莫讶归来早，倦鸟惟应恋故林。
放闸二首
苏辙（宋代）

画舫连樯住，清流泛闸平。
忽看银汉落，仍听夏雷惊。
正柂迟回久，开头取次轻。
滞留初一快，奔驶忽如倾。
不识风涛恐，聊同枕席行。
行逢贱鱼稻，饱食慰平生。
闸空非有碍，水静为谁兴。
开闭偶然弃，喧豗自不胜。
渊停初镜净，势转忽云崩。
脱隘尚容与，投深益沸腾。
玉山纷破碎，陈马急侵陵。
挟版千钧重，浮舟万斛升。
岸摇将落木，鱼困或投罾。
汹涌曾谁止，萧条远欲凝。
力争知必折，少待亦何能。
一发临流笑，微言早服膺。
醉吟
戴复古（宋代）

一狂兼一懒，穷到白头年。
客路偏耽酒，诗囊不贮钱。
吟边忘世故，醉里乐吾天。
不答诸公问，何如孟浩然。
红拂墓次韵饶石帆
曾广钧（清代）

渌江何处葬香魂，湘草湘花识暮门。乌喙旧官羞艳侠，虬髯小妹嫁王孙。

兵书定写簪花格，妆阁遥连细柳屯。景武丰碑长金粟，秦山楚水各烟痕。
小祇园六绝 其四
王世贞（明代）

绿杨斜馆曲尘丝，也解将情供别离。欲识此中无染处，白莲花在放生池。
七夕
林希逸（宋代）

七香宝驾灵谁乞，双眼金针俗不存。世态如今机巧遍，堪将馀技献天孙。
寄高建宁尚书二首
岳珂（宋代）

鹤书几到阖庐城，见说君王忆姓名。
衡岳云开传谏草，考亭月冷见文盟。
不从金马登丞辅，却托铜菟烦客卿。
天意未应无定据，管教吾道致升平。
四五用喜雪韵四首 其二
吴潜（宋代）

富贵家家遣五虚，不须乞米效颜书。垢除与物重更始，朴散于今暂复初。

狡兔迷藏罝谩设，游鱼潜伏网应疏。此恩个个当沾被，莫逐林閒窃芋狙。
舞马篇
薛曜（唐代）

星精龙种竞腾骧，双眼黄金紫艳光。一朝逢遇升平代，

伏皂衔图事帝王。我皇盛德苞六宇，俗泰时和虞石拊。

昔闻九代有馀名，今日百兽先来舞。钩陈周卫俨旌旄，

钟鎛陶匏声殷地。承云嘈囋骇日灵，调露铿鈜动天驷。

奔尘飞箭若麟螭，蹑景追风忽见知。咀衔拉铁并权奇，

被服雕章何陆离。紫玉鸣珂临宝镫，青丝彩络带金羁。

随歌鼓而电惊，逐丸剑而飙驰。态聚ey还急，骄凝骤不移。

光敌白日下，气拥绿烟垂。婉转盘跚殊未已，

悬空步骤红尘起。惊凫翔鹭不堪俦，矫凤回鸾那足拟。

蘅垂桂裛香氛氲，长鸣汗血尽浮云。不辞辛苦来东道，

只为箫韶朝夕闻。阊阖间，玉台侧，承恩煦兮生光色。

鸾锵锵，车翼翼，备国容兮为戎饰。充云翘兮天子庭，

荷日用兮情无极。吉良乘兮一千岁，神是得兮天地期。

大易占云南山寿，zazb共乐圣明时。
子云压境先遣诗次韵
张孝祥（宋代）

相风日日问长年，鹢首遥知近个边。别后情亲难过我，故家人个更谁贤。

一尊且对荒城酒，六月休牵上水船。小此淹留待追诏，公车归奏牍三千。
登楼望黄山
徐师（宋代）

黄山楼上望黄山，水石云霞未得攀。
三十六峰应笑我，纷纷尘事几时间。
呈李许斋师 其二
邵堂（清代）

剪茅小筑十弓宽，撰杖分尝𦱒蓿柈。家本长贫非宦拙，子因晚得当孙看。

汗青绝业今原少，清白循声古亦难。七十县车成例在，未应蓑笠把渔竿。
毛竹山四首 其一
萧立之（宋代）

租地编茅且数椽，孤悬浮寄亦堪怜。山深无复农桑事，别有人间种药田。
题兰
高明（元代）

美人在空谷，娟娟抱幽芳。长林自荆棘，安能敝馨芗。

借君水苍玉，与我纫佩纕。愿结善人交，岁晚无相忘。
过淮甸
曹勋（宋代）

长淮烟静是天津，兵里因循一半分。
尚有旧时鸥怀鹭，夕阳归处记南云。
哭李峤诗
崔泰之（唐代）

台阁神仙地，衣冠君子乡。昨朝犹对坐，今日忽云亡。

魂随司命鬼，魄逐见阎王。此时罢欢笑，无复向朝堂。
拟古
刘克修（明代）

客从远方来，遗我绿绮琴。拂拭青玉案，因之理素心。

初作飞龙引，再弹梁甫吟。四座同欢听，岂无山水音。

忽听钟子期，悽断泪沾襟。
剑门
王誉昌（清代）

神丁辟得一峰尊，苍翠曾留斧凿痕。界截黄尘森似剑，罅通碧落倚为门。

迎寒山爽惟余骨，入夏云奇剩有根。顽块不须争项背，三台五老尽儿孙。
南昌城
蔡沈（宋代）

巍城十八里，雄壮称洪都。
北郭势迤逦，南浦形萦纡。
连亘控西江，囊括尽东湖。
灌侯遗故址，李相规旧模。
改筑龙沙堤，三方第如初。
得非雕残后，民力不足欤。
得非府库竭，费用不给欤。
当时庙堂上，不主公议欤。
我来客城闉，感慨成欷吁。
今古如一辙，有才能远图。
早春
畅诸（唐代）

献岁春犹浅，园林未尽开。雪和新雨落，风带旧寒来。

听鸟闻归雁，看花识早梅。生涯知几日，更被一年催。
复次前韵
刘攽（宋代）

仙游欺缅邈，古事厌增加。自我新形胜，因之玩物华。

不劳工子劝，无价境天赊。云构森如画，翚飞势莫遮。

静看梁燕贺，閒听野蜂衙。曹事初无壅，军声信不哗。

倚栏歌白雪，为客进流霞。快意凉风起，馀欢素月斜。

吴趋应有始，齐难讵为誇。夏日思王粲，名流得孟嘉。

优游琴八叠，悲壮鼓三挝。遍看题诗语，飘然自一家。
木兰花慢
刘镇（宋代）

看纤云护月，湛河汉，夜声收。正玉麈生风，银床坠露，凉叶飕飕。

襟怀静吞八表，莫登山临水易惊秋。闲想多情宋玉，旧来空替人愁。

温柔。乡解老秋不。丝竹间秦讴。向橙橘香边，持螯把酒，聊伴清游。

骚人自应念远，与黄花、评泊晋风流。明日莼鲈兴动，待寻江上归舟。
野水
钱昭度（宋代）

野水光如壁，澄心不觉劳。
与天无表里，共月见分毫。
绿好磨长剑，清宜泛小舠。
淡交今已矣，惆怅越波涛。
送明泉兄令宁武 其二
尹台（明代）

清如玉壶冰，直若朱丝弦。明心炯自鉴，希音谁当传。

伊人秉渊尚，植志本贞坚。作政遵愿朴，理物恒身先。

古行寡众识，迟仕及今迁。去矣励令绩，毖终勤始宣。
韶州留别张端公使君（时宪宗元和十四年十月）
韩愈（唐代）

来往再逢梅柳新，别离一醉绮罗春。久钦江总文才妙，

自叹虞罗骨相屯。鸣笛急吹争落日，清歌缓送款行人。

已知奏课当征拜，那复淹留咏白蘋.
防江行五首
刘子翚（宋代）

寒烽隔水明，虏意犹叵测。
君王自临戎，万骑随清跸。
士气薄层霄，欃枪夜无色。
叔父生日
项安世（宋代）

黄尘赤日万家团，中有金茎露一盘。
酒气薰天心独醒，市声摇屋鼻方鼾。
长生只用仁为药，至乐惟将静作欢。
嘉庆堂前齐指处，鬓毛如雪脸如丹。
哭昭齐姊
沈宪英（明代）

云散遥天锁碧岑，人间无路月沉沉。
可怜寒食梨花夜，依旧春风小院深。
晚归
吴孺子（明代）

水国春无际，阴霾晚始晴。
醉邀花共笑，归与月同行。
启户邻姬问，排舟稚子迎。
人家欲灯火，犹有隔林莺。
张宛丘寄衣曲
艾性夫（元代）

衷甲葱河不记春，何须更比小郎身。
只消狭剪征衫去，塞雪边风最瘦人。
再出古北口
赵翼（清代）

紫塞秋风紧，凌寒踏晓霜。潦余沙尽白，关外柳先黄。

饮马长城窟，呼鹰古战场。平生登览兴，敢惜鬓毛苍。
重阳不见菊二绝
范成大（宋代）

节物今年事事迟，小春全未到东篱。
可怜短发空欹帽，欠了黄花一两枝。
书宋儒陈烈官诰后
王恭（明代）

吾爱陈夫子，名高庆历中。官卑心独古，迹遁道弥通。

屡荐金门剡，难羁璧水铜。七闽沾化雨，百代仰儒风。

芸阁丝纶在，芹宫祀享同。云孤怜故物，应复继高踪。
度北峡关作效谢灵运体
邓云霄（明代）

北土多平原，旷望弥宇宙。南行入舒城，始觉群峰辏。

烟岚锁山门，岌巀土囊口。入之骇心魄，万状无不有。

曲径剧羊肠，危峦压马首。稠迭若赑屃，连接如携手。

溪回水懒流，天窄岩转陡。怪石献殊姿，蹲立像人兽。

宿瘤与疥驼，未足仿奇丑。树杪见人家，云中听鸡狗。

山魈并木魅，狞目楼林薮。悲风黑处来，万穴尽啸吼。

束峡镇雄关，关门仅如斗。峻疑五丁凿，崄出三蜀右。

一夫荷戈立，百万失驰骤。吾闻世有道，四夷自为守。

凉德弃人和，殽函竟谁有。时事近多艰，豺狼满墟囿。

我行逢岁晏，旅况动制肘。气寒风水涩，路远僮仆瘦。

迷朦误东西，错莫乱昏昼。回驭愧王阳，寸心翻自疚。

嗟予谬通籍，已落十年后。临关虽弃繻，偃蹇仍墨绶。

既忝耳目司，何以酬敷奏。袖中五色石，安能补天漏。

人运无百年，清霜入蒲柳。石火倏留光，谁复跻上寿。

近耻鸡鹜群，远忆希夷友。丹砂庶可学，玄牝亦可叩。

息踵踵常安，内视视乃久。停车问关吏，倘遇青牛叟。
危金仙示容斋清晖堂诗求跋洪景庐乃骊塘之座
陆文圭（元代）

清晖何处有园堂，消得先生句发扬。
百世空留遗墨在，后生并不识骊君。
詹阁学持国挽诗二首 其二
刘一止（宋代）

至行无瑕玷，今人见古人。伤时心独切，接物语能真。

丘壑寻春旧，松杉堕泪新。飘零一樽酒，无复听谆谆。
自咏瘦悴
范成大（宋代）

皮下多无肉，秋来瘦不禁。
骨棱春焙銙，筋蹙海山沉。
虮虱从何有，蚊蝇枉见侵。
惟余老筇杖，相伴两虚心。
用前韵
吴渊（宋代）

每来登眺便眉伸，高处苍穹俨若临。投老光阴随日晚，思归情绪与秋深。

鹭飞沙际迷人目，雁满江头动客心。北望淮淝何处是，晚来烟雾正沈沈。
与潘王二丈同游南康郡圃致爽亭
陈宓（宋代）

瀑秩秩而可闻，山靡靡而旁绕。
待皓月于台端，睇明河于木杪。
偈颂一一二首 其三十三
释清远（宋代）

独自坐方信，西来有达磨。独自行不用，红莲足下生。

独自语分明，向谁谁肯许。独自参刹刹，尘尘示指南。

相逢相问穷端的，莫道山僧解放憨。
和答曹季永县尉用前韵见贻
赵蕃（宋代）

旱久疑成疠，梅枯未得开。
怅然因有句，作者剩能来。
风日宁渠贷，光阴觉我催。
却愁看欲尽，忆著首频回。
题苏廷尉子仁写程征君君衡北溪幽鱼图
朱多炡（明代）

新安溪水清绝尘，轻舠下可数鱼鳞。溪边直钓非渔父，溪畔幽鱼有逸民。

风扫波文绉成縠，雨过溪毛细于发。欲雨先嘘白岳云，层波碎泻黄山月。

廷尉先生今虎头，赠君䌟纸写沧洲。只知看画矜幽胜，忘却身从画里游。
春日过山家题罗帕
郭钰（元代）

冰丝缕缕系深恩，青鸟飞来每断魂。留得蔷薇香易灭，只从灯下认啼痕。
次韵刘允叔太主簿读予所编天台集见赠之作
林表民（宋代）

楼头残月映储胥，人在西窗酒醒余。
梦里都忘阆风路，吟边如到玉霄成。
邻墙共作无何饮，别野期看未见书。
祗恐弓旌便招去，汉家答诏待相如。
与元规话别 其一
释道潜（宋代）

湖水苍茫四接天，短篷孤榜数回旋。想君东海东头梦，犹在汀洲白鸟边。
六朝如梦鸟空啼三首 其三 限蹄字
殷葆诚（清代）

六朝往事不堪提，如梦繁华境易迷。飞鸟那知亡国恨？春来又复尽情啼。
又次签判丈惜花绝句三首 其三
赵蕃（宋代）

春事违人去若狂，便惊鶗鴂怨年芳。儿童强作留连意，拾去残花学试妆。
端午帖子词二十首·八夫人合五首
欧阳修（宋代）

楚俗传筒黍，江人喜竞舡。
深宫亦行乐，彩索续长年。
颂古
释道颜（宋代）

天子居闹市里，老僧在百草头。
摆手御街来往，不怕巡火所由。
题咏亭
许及之（宋代）

无尘元不禊，有酒即为春。一咏得真趣，四时俱可人。
劝梁青霞归罗浮旧隐
李昴英（宋代）

逍遥八极片云浮，所过名山不久留。
依旧片去归石峒，从今休更下山游。
题天法方丈，为能仁净秋江长老赋
张昱（元代）

大宗大派接秋江，砥柱中流露法幢。照世万缘俱是妄，行天一法迥无双。

当家谁道非临济，说法还须在老庞。蓦地绕床三振锡，更无言句两心降。
奉赠宣义大师英公
李若拙（宋代）

昔岁高名动九重，衡山别后碧云空。
紫袍亲受龙墀上，白足频登虎殿中。
小篆每轻秦相法，隸书犹鄙晋臣功。
多才多艺如师少，当世群贤尽嚮风。
蝉琴
朱之蕃（明代）

浓云远水接檐栊，一枕南薰两腋风。欲鼓更停传绝调，无弦有韵别枯桐。

不堪嵇散聊为适，谁谓钟期遇已空。寄语螳螂休奋臂，吾方游目送归鸿。
和献可龙峰寺见寄三首 其二
范纯仁（宋代）

丹心自许酬明主，百谪那能避贵权。此道方今谁复问，望公须向古人前。
东洲
曹邺（唐代）

江城隔水是东洲，浑似金鳌水上浮。
万顷颓波分泻去，一洲千古砥中流。
酹江月
刘处玄（宋代）

古今贩骨，想生来死去，荣枯多少。百载光阴四序逼，不觉形容衰老。世伪浮华，转头如梦，到底成虚娇。无生一念，念道真明达了。最好福地清居，依山临水，自在携筇到。占得真欢霞洞隐，无事闲看圣教。功行周圆，完全性命，胜似重修醮。炼成道体，别有金书来诏。
颂古十九首
释慧晖（宋代）

不打飞鸢便到来，大圆镜里绝尘埃。
东君节令分明也，桃李年年二月开。
洞仙歌
柳永（宋代）

嘉景，向少年彼此，争不雨沾云惹。奈傅粉英俊，梦兰品雅。金丝帐暖银屏亚。并粲枕、轻偎轻倚，绿娇红姹。算一笑，百琲明珠非价。

闲暇。每只向、洞房深处，痛怜极宠，似觉些子轻孤，早恁背人沾洒。从来娇多猜讶。更对翦香云，须要深心同写。爱揾了双眉，索人重画。忍孤艳冶。断不等闲轻舍。鸳衾下。愿常恁、好天良夜。
春日行
王郁（金朝）

春日飞，春野寂，红朋碧友元胎湿。东风著意寒食时，游丝粘人困无力。

小铃犊车宴堤沙，凤箫惊落琼英花。荒坟颓颓啼夕鸦，草荒月黑鬼思家。
和赵静乐梅韵
郑清之（宋代）

伊祁作春私帝力，司花女课千机织。
月四十五以为功，化工何尝停半息。
老梅偃蹇傲众芳，一钱轻视程不识。
和羹肯为媚灶计，望林祗笑欲炙色。
莓苔被服当文绣，冰雪定交过金石。
静乐先生大雅韵，始信清名不虚得。
政须草圣传新篇，安得张颠首濡墨。
天台万年藤杖歌
与宏（清代）

昔年曾作天台游，一瓢一笠挂杖头。玉霄峰耸万螺髻，石梁瀑卷双龙湫。

翠微几折入古寺，禅堂钟磬清且幽。苍藤夭矫挂石壁，疏花红缀空岩秋。

老僧知我惯行脚，呼童截取千岁虬。携归早夜每拂拭，肌理细腻骨节遒。

瘿圆瘤古色苍润，桃枝筇竹非其俦。平生梦寐在丘壑，要蹑五岳凌九州。

随身自有瓶钵在，住山任尔猿鹤愁。杖兮杖兮肯相助，出门从此吾无忧。
读书
杨万里（宋代）

读书不厌勤，勤甚倦且昏。
不如卷书坐，人书两忘言。
兴来忽开卷，径到百圣源。
说悟本无悟，谈玄初未玄。
当其会心处，只有一欣然。
此乐谁为者，非我亦非天。
自笑终未是，拨书枕头眠。
玉树后庭花 李花
高濂（明代）

亭亭树绕春丝茧。玉华细前。苇绡万朵摇青艳。桃蹊柳堰。

晓看妒杏蒸霞面。偏怜莺燕。为爱东风闲倚遍。九标堪羡。
舟中遇柳伯存归潜山，因有此赠
吴筠（唐代）

浇风久成俗，真隐不可求。何悟非所冀，得君在扁舟。

目击道已存，一笑遂忘言。况观绝交书，兼睹箴隐文。

见君浩然心，视世如浮空。君归潜山曲，我复庐山中。

形间心不隔，谁能嗟异同。他日或相访，无辞驭冷风。
挽刘省庵
谢直（宋代）

敢谓曾同学，巍科尚累君。
世须存我辈，天乃误斯文。
乡国缘当尽，衣冠哭忍闻。
何当车挽什，刻石累高坟。
赴留宰宝坛之集因和蕃叟弟赵园韵
陈傅良（宋代）

一枝才放前村雪，一线初开爱日天。
潘县风流凡五客，赵园名字亦千年。
可无能赋如难弟，恨不曾来有尉仙。
待得中兴用循吏，更於此地设离筵。
送杨侍郎帅江陵
沈继祖（明代）

王眷勤三接，儒流见一真。
维申柔且直，于尹学焉臣。
玉弦当调化，金城要得人。
行看司马相，端委静边尘。
谢浩然尝为余作异梦余再被召浩然有诗次韵复
李石（宋代）

岩栖谁似昔人贤，好梦通灵莫浪传。
号召我令成再往，飞鸣君已及三年。
波罗莫林止顿二日得即事断句 其一
陈兆仑（清代）

黑章黄质老山隈，千载哀牢再夺胎。斜日和门生气索，腥风犹自逐人来。
偈颂十二首
释安永（宋代）

少处减些多处添，白云官路贩私盐。
一条性命俱抛下，不怕当初王令严。
署中独酌先后共得十首颇有白家门风不足存也 其九
王世贞（明代）

夜窗无语一灯前，南斗阑干北斗悬。数尽蛾眉何处隐，笑来鸡肋尽堪捐。

酒徒频劝眠千日，禅伯相要坐九年。此事甚难吾不会，且将双屐了残缘。
冶父山居七首 其四
洪恩（明代）

新苫尖头茅草，飒然骤雨斜风。夜半衣单漏湿，接来瓶钵西东。
五月十八日去国明日宿富阳庙山怀馆中同舍
王十朋（宋代）

去国怀明主，离群念旧游。翻令到家梦，终夜绕瀛洲。
长干竹枝 其一
姚范（清代）

杨柳春风拂小楼，楼前终日看行舟。悠悠一道秦淮水，送尽离人到白头。
春词
王建（唐代）

红烟满户日照梁，天丝软弱虫飞扬。菱花霍霍绕帷光，

美人对镜著衣裳。庭中并种相思树，夜夜还栖双凤凰。
野步十首
陈普（宋代）

南雁数声嘹唳，西风双鬓{上髟下监}鬖。
病叶夕阳满树，断云残雨归岩。
解蹀躞（商调）
周邦彦（宋代）

候馆丹枫吹尽，面旋随风舞。夜寒霜月，飞来伴孤旅。还是独拥秋衾，梦余酒困都醒，满怀离苦。

甚情绪。深念凌波微步。幽房暗相遇。泪珠都作，秋宵枕前雨。此恨音驿难通，待凭征雁归时，带将愁去。
同沈留侯陈淡持汤千里饮报国寺松下
高佑釲（清代）

慈仁怪松枝如铁，年深鳞甲欲飞裂。拿云抉石龙虎形，见者惊喜叹奇绝。

我曾三度至燕都，酷爱此松天下无。安得写以韦偃笔，使吾坐卧对此图。

每返鸳湖远相忆，梦魂长在苍松侧。今来结伴绩前游，未午拍浮到日昃。

尝闻豫章乔木栋梁材，工师远取江之隈。何如此松磥砢抱奇质，五百年来尚在哉。
杜子野寄云山兰石四画且以近诗来和韵酬之 其二
徐鹿卿（宋代）

爱君标格碧峰清，为辍床头竹叶瓶。想得醉馀锋颖健，群鹅端欲博黄庭。
季允用韵各赋两章予亦再赋四首
李壁（宋代）

囊空那复冀赢余，但有巍楼百尺俱。
匣镜频开聊自玩，庭芜不尺欲何图。
少缘多病辞欢伯，长更贪眠谢酪奴。
生世所资能几许，一竿好在石鱼湖。
过小院僧窗有假山绝妙作庐山势书此
释德洪（宋代）

庐阜归心久未降，梦魂时复渡湓江。忽惊古寺秋庭上，翠蹙烟峦对矮窗。
偶成
陈云龙（宋代）

野趣成间散，青山即故知。
竹生逾砌笋，花引隔墙枝。
舞蝶翻风乱，间云出坞迟。
倚栏无一事，俄有客传诗。
乱后经淮阴岸
朱放（唐代）

荒村古岸谁家在，野水浮云处处愁。

唯有河边衰柳树，蝉声相送到扬州。
刀鱼
章型（清代）

君不闻周郎一炬烧赤壁，火箭星流轰霹雳。老龙铲甲蚌剖珠，长江万里埋锋镝。

又不见允文采石鏖西风，血光溅碧浪花红。白刃狂飞千片雪，金人魄落洪涛中。

铁性铮铮死不朽，折戟沈沙破浪走。水晶宫碎冯夷逃，一声怒作鲸鲵吼。

刀刀叱化为银鳞，桃花流水江南春。疑是龙光射牛斗，干将跃入延平津。

山经尔雅文非阙，鱴刀鲚鱼名号别。卖鲈红树待三秋，穿鳜绿杨刚二月。

诗人格物每好奇，戏为食谱析其疑。天公造劫难收烬，输与老饕快朵颐。
燕
朱讷（明代）

三月巢干雏未成，茅堂来往日营营。
说残午梦千声巧，剪破春营两尾轻。
宫柳阴浓金锁合，水芹香细绿波晴。
画阑十二无人倚，一半梨花一半莺。
早朝
钟顺（明代）

巍巍仙阙望中遥，日拥銮舆下碧霄。五色云中瞻衮冕，九重天上听箫韶。

扇分孔雀环阶立，香散麒麟绕座飘。仰首嵩呼三祝罢，蒋山佳气翠岧峣。
过笠泽三贤堂诗三首 其二 季鹰
韦骧（宋代）

鲈鲙白鲜盘玉缕，莼羹涎滑煮龙髯。可怜水月交光夜，一笛西风自捲帘。
夜二首
苏泂（宋代）

明月耿清夜，乱蛩啼草根。
幽人浑未寝，独自倚柴门。
少年行赠袁养直
戴表元（宋代）

昔如君初冠时，见君垂角儿童嬉。
君今长大一如我，但少头上嬉嬉丝。
诵书如流日千纸，更出清言洗纨绮。
明珠在侧真自失，挟册茫洋吾老矣。
人言四十当著书，春风半负黄公垆。
僮奴晒笑妻子骂，一字不给饥寒躯。
儒学无成农已惰，履穷始悔知无奈。
人生少年还易过，请君努力无如我。
舂夫
华岳（宋代）

秕糠粒粒裹真珠，玉杵舂来白有余。
待问姮娥借金鼎，等閒令汝作蟾蜍。
莼菜二首
徐似道（宋代）

千里莼丝未下盐，北游谁复话江南。
可怜一箸秋风味，错被旁人苦未参。
沈下贤
杜牧（唐代）

斯人清唱何人和，草径苔芜不可寻。
一夕小敷山下梦，水如环佩月如襟。
偈颂九十三首
释梵琮（宋代）

千峰顶上披衣坐，百草头边是道场。
喝散白云无一点，赤心片片报君王。
晓发秦安驿
洪适（宋代）

秋梦不能晓，起行山径迷。小车惊宿鹭，列炬误鸣鸡。

冷觉霜华重，光瞻斗柄低。金庭有佳处，芳桂想幽栖。
宁宗郊前朝献景灵宫二十四首
真宗（宋代）

[圜钟为宫]四灵晨耀，五结夕明。
风云晏和，天地焠清。
灵兮来迎，灵兮来宁。
避我子孙，乡于纯精。
和慎思同舍问及故山景物用钟字韵诗以答
蔡肇（宋代）

白鹿真人欻御风，青杉手种大如钟。
还丹未化神应获，道骨相期子合逢。
万里且看腾踏去，一樽聊喜笑言从。
攒峰列壑休南望，晓榻秋阴分外浓。
送钱君瑜归嘉禾
陆文圭（元代）

海东有孤鹤，玉羽青冥间。
术风扬黄尘，吹落蓉城山。
蓉城何寥廊，山木多高寒。
石泉翳荒藓，饮啄常苦艰。
矫首复南飞，凉秋生羽翰。
顾堕鸿鹄游，不共难骛餐。
嗟尔不群志，全身良犹难。
远避鹰与颤，近防弋与弹。
仙机从不误，云路终漫漫。
题静亭
罗从彦（宋代）

鼎创新亭静更幽，四时景象镇长留。端如和气里谈笑，恍若春风中泳游。

排闼山供蓝色重，凭栏水拥壁光浮。我来登赏无穷趣，好把篇诗与唱酬。
蕉园
纳兰性德（清代）

见说斋坛閟，前朝太乙祠。莺边花树树，燕外柳丝丝。

宫御人稀到，辞臣例许窥。今朝陪豹尾，新长万年枝。
饿者行
王令（宋代）

雨雪不止泥路迂，马倒伏地人下无。
居者不出行者止，午市不合入空衢。
道中独行乃谁子，饿者负席缘门呼。
高堂食饮岂无弃，愿从犬彘求其余。
耳闻门开身就拜，拜伏不起呼群奴。
喉乾无声哭无泪，引杖去此他何如。
路旁少年无所语，归视纸上还长吁。
送徐汝厚之阳信令
王世贞（明代）

射策兰台日，题名棘寺年。风波乍相失，云树莽俱悬。

月就留陈榻，天迂访戴船。衣冠仍澒洞，朝野并屯邅。

不谓艰虞后，重逢涕泪前。移灯申契阔，握醑几留连。

辞赋惊心少，交亲举目偏。公车除牍下，仙舄异方传。

惜别频看鬓，深期各赠鞭。河山齐十二，礼乐鲁三千。

保障谁堪语，弦歌尔自先。弹琴野雉听，开阁县花然。

太岳千家色，欢阴万井烟。犊归新卖剑，马饮旧投钱。

题壁劳明主，徵书与大贤。他时但鸾凤，莫使变鹰鹯。
寄顾九和侍讲
郑善夫（明代）

昔在吴子国，对君启心怀。朝游太湖水，暮宿姑胥台。

狂吟各写志，醉倒黄金罍。张衡赋四愁，王粲兴七哀。

同心而同调，一啸卑九垓。翩翩海鹤举，飒飒天风来。

烟波忽相失，各在天一涯。君为九霄翰，我似穷途埃。

音书阻岁年，泬㵳陇间梅。亦有芳菲草，念子思悠哉。

迟暮不我顾，零落同蒿莱。
雨后同周允升登雪观
张栻（宋代）

一雨端能减百忧，肩舆径上最高楼。
山容净洗无穷碧，江水新添自在流。
已觉春随花片老，不应身似贾胡留。
烟蓑风笠南山下，正好归欤看麦秋。
堂前梅树忽一枝生入厨檐
程敏政（明代）

金丸无数缀烟梢，调鼎何缘列上肴。似便主人齑菜腹，一枝低趁入山庖。
答李丞用其韵
李新（宋代）

四时秋色可春回，古铁囊空信短才。
纸尾依随丞不负，天西穷绝客何来。
顽云垂翼山碉暗，荞麦饶花雪岭开。
投老播流情味恶，孤城移作望乡台。
和吴冲卿病中偶书呈诸同舍光时变卧疾
司马光（宋代）

病来门不扫，秋草翳吾庐。
弃置贤人酒，萧条长者车。
冥迷床门蚁，润溽箧生鱼。
药物从无继，箪瓢自有余。
形神寂可吊，身世邈相疏。
何事文园客，痟中亦著书。
月季花
李若琳（清代）

月季花开应月明，幽芳艳质四时荣。光华未许虻䗽蚀，免使东坡和再生。
幽趣十二首 其七
郑刚中（宋代）

幽趣无人会，春风自过门。青圆梅弄子，绿隘竹生孙。

花少蜂蝶瘦，雾浓鸥鹭昏。草寮藜藿饱，痴坐等庸髡。
沁园春·一别三年
刘过（宋代）

一别三年，一日三秋，庶几见之。念丹霞秋冷，风巾雾屦，五湖春暖，雨笠烟蓑。山水光中，要人携手，独欠金华俞紫芝。谁知道，向酴醿香里，杯酒同持。油然川泳云飞。但口不能言心自知。便狂敲铜斗，我歌君和，醉拈如意，我舞君随。风韵如君，岂堪言别，别後如之何勿思。须金玉，再相逢莫负，芷约兰期。
夜来闻曾性之丘君就二友隔楼吟声不绝以诗柬
胡仲参（宋代）

月下归来深闭门，衾寒时倩博山温。
隔楼忽听吟声苦，引得清愁入梦魂。
仲夏赏月次雪斋韵二首 其一
司马述（宋代）

喜约当余望，开樽对月圆。一时如素定，四美复兼全。

清影浮琼斝，高歌乐性天。主宾欢意洽，不惜且留延。
春帖子词：皇帝阁六首 其二
苏轼（宋代）

旸谷宾初日，清台告协风。愿如风有信，长与日俱中。
送宗上人游方
释慧空（宋代）

华峰壁立为初友，雁宕深奇为指南。
临济儿孙上封老，见今说法在灵岩。
寄题西京致政张郎中静居院
韩琦（宋代）

休官得宴闲，理固居处静。中或不自达，触物挠天性。

遂令优游不，反致寂寞病。二川有耆英，识岂斯人并。

周才当要职，美誉著群听。气体殊未衰，援礼请还政。

安车得西归，芜没治三径。萧然绝世纷，日以道自胜。

以静名厥居，内外了相称。君怀本清虚，复此林泉莹。

君道本和乐，况有琴樽命。新堂辟四隅，立意尤高迥。

夷襟造真境，友益具子令。药品稽神仙，门法尚忠正。

肌肤松菊香，庭砌芝兰盛。天宜锡难老，以示君子庆。

予亦希君者，误宠窃机柄。无裨紫极尊，动有赤松兴。

报国苟锱铢，窜身违陷阱。雅志呈未谐，高山徒景行。
酌月亭
白玉蟾（宋代）

夜深花前月落酒，花前举酒月在手。
一杯嚥下月一团，并把青天都吸了。
酒沃诗肠犹醺醺，月乃渺渺深入云。
从知我醉认不真，所嚥只是兔魄蟾蜍精。
天又领月杯中走，月还把天杯中搅。
临风酌尽我欲眠，一声鸡唱千山晓。
【双调】落梅引
张养浩（元代）

门外山无数，亭中春有余，但沉吟早成诗句。笑九皋禽也能相媚妩，驾白云半空飞去。野鹤才鸣罢，山猿又复啼，压松梢月轮将坠。响金钟洞天人睡起，拂不散满衣云气。
山隔红尘断，云随白鸟飞，只这的便是老夫心事。休夸子房并范蠡，肯回头古人也容易。野水明于月，沙鸥闲似云，喜村深地偏人静。带烟霞半山斜照影，都变做满川诗兴。
流水高低涧，断云远近山，爱园林翠红相间。对诗人怎不教天破悭，四周围水云无限。入室琴书伴，出门山水围，别人不能够尽皆如意。每日乐陶陶辋川图画里，与安期羡门何异？
苏小小墓
李贺（唐代）

幽兰露，如啼眼。
无物结同心，烟花不堪剪。
草如茵，松如盖。
风为裳，水为佩。
油壁车，夕相待。
冷翠烛，劳光彩。
西陵下，风吹雨。
送门人刘复亨征蜀
耶律楚材（元代）

诚之识我二十年，不读经书不学禅。误尔儒冠好投笔，过人勋业好加鞭。

浣花溪畔春如画，濯锦江边酒似川。壮岁从军真乐事，邓侯遗躅勉争先。
临终书偈
释文頠（宋代）

空山顽质世偏须，禅客元惭绮色枯。
几吐烟光供染翰，石田只字可留无。
寿宁宣老赞
李之仪（宋代）

石霜山中二虎，后世儿孙无数。堂堂大为古佛，一身普照寰宇。

别出寿宁一枝，又作慈云法雨。他时侍立坐边，往往呵佛骂祖。
京邸感怀三十二韵
边浴礼（清代）

身世艰虞里，乾坤惨澹时。不才耽薄禄，冷官滞京师。

日驭瞻穹朗，云程历险巇。匡君惭汲戆，违众慕梁噫。

帝载高元默，民生怆殿㕧。人方游泰宇，祸忽起潢池。

天狗星飞焰，蚩尤雾展旗。负嵎谋尚浅，出柙蔓方滋。

巨险长江失，重城列郡隳。罴无当道卧，士有执冰嬉。

庙略徒中制，援兵总后期。馋蛟狂喋血，哮虎惨舆尸。

上相谋猷拙，司农馈饷疲。九州几兀臬，千里一疮痍。

供职趋华盖，簪毫上赤墀。分甘躬偃蹇，坐闵俗浇漓。

嗣主钦明圣，元臣竞委蛇。门开延众枉，屈润隐高赀。

窃位臧文仲，为卿子叔疑。患生忧得失，智绌混公私。

潢涊登三事，灰颓任百司。乱源深蕴结，天步怯撑持。

宿将畴堪倚，通侯谩公欺。急应分玉石，慎勿计刀锥。

虎翼摩云横，旄头落箭迟。经纶期管葛，吁咈望皋夔。

朴讷予滋恧，迂疏众共嗤。买山乖夙愿，恋阙耿忧思。

横草心空壮，挥戈力未衰。会看诛猰貐，奚暇问狐狸。

痛哭长沙策，悲歌杜老诗。煌煌开国业，八柱蛩鸿基。
陪括苍太史谒长陵余山客冠门者呵止之顶老卒
纪青（明代）

竹皮纱幅老人头，高士从来傲冕旒。
曾见院师画姚老，一瓢如叶倚黄楼。
杭州见怀 其一
百保（唐代）

秋深鸿雁满关河，一棹吴江起夕波。花发江村新觅句，人本画舫待徵歌。

月明野店清砧急，风埽荒村落叶多。为问都门旧知己，故园情绪近如何。
灵鸟篇赠李三洲 其五
王渐逵（明代）

人情多好异，耳目同乖痴。珊瑚生海底，闻者颜自怡。

麟凤图其形，百世幸睹之。玩习乃其常，旷际应间稀。

我顾此灵鸟，抑抑自珍奇。丹穴馀琪树，轩丘多玉芝。

缅然唤俦侣，弋慕何由期。
三月十七夜大雷雨用韵酬俞好问四首
方回（元代）

恶风夜汹疾雷频，稍卧还兴起倒身。
政复花时如此雨，谁知我倒本无春。
破衣垢腻疮饶痒，短被伴欹脚倦伸。
捱耐天明招敢叟，能来破闷赖斯人。
赴益部途中
张方平（宋代）

中台分虎节，全蜀领龟城。山色二千里，水声三十程。

烟村深谷火，云栈半空铃。野馆无钟漏，猿吟晓日明。
挽华香世媦 其一
那逊兰保（清代）

三生文字结因缘，小照留题已十年。鲍妹才华今代谢，鸿妻绅范后谁传。

春来人往愁无地，月缺花残恨有天。八秩重慈九龄子，翁姑俯仰倍凄然。
秋夜
丘葵（宋代）

纷纷败叶已辞林，四顾凄凉夜色深。
月伴征人惊梦枕，风摇戍妇捣衣砧。
失群孤雁千山景，无数寒虫四壁音。
满目乾坤都是恨，头毛白尽更愁吟。
书高忠宪遗札真迹后
赵函（清代）

东厂一怒东林哭，党人榜出士侧目。喧传缇骑渡江来，天地仓黄罹诏狱。

诸公被逮就槛车，公独临危命朝服。咄嗟大臣不可辱，一死胸中筹烂熟。

却为君友忍须臾，夜起焚香仍秉烛。草成一表兼一书，正命从容池水绿。

表言遗败效屈平，此纸当已登皇宬。世间流传惟石刻，哀怨奚啻《离骚》经。

一札端严六行字，字字都挟风霜气。从李范游特其寄，学道生平有独至。

上言此心如太虚，幻质何为恋人世。下言家事属诸君，田役区分及琐细。

致书三友俱正人，余者一一犹存记。蕺山先生公老友，疑似亳芒为公剖。

释氏轮回非所托，东京人物岂其偶。死固不逃亦不求，此语信之公素守。

呜呼公亡二百年，东林一发千钧悬。止水城南湛如昔，峣童牧竖常流连。

摩挲老眼展遗墨，札后别附诗三篇。中有不死苌宏血，观者慎勿同云烟。
壬子 其二
万盛（明代）

解甲归来日已西，只宜酣睡学希夷。诗书有癖时舒卷，花鸟多情任品题。

守岁不嫌良夜永，入春应喜寿星齐。儿孙欢饮醺匕醉，笑看山童戏画鸡。
送王梦楼同年出守临安 其四
毕沅（清代）

丽藻争春发，优昙香影分。苍山屏石画，洱海墨池云。

奉佛生前慧，工书海外闻。花前及酒后，事事总思君。
何仙姑赞
白玉蟾（宋代）

阆苑无踪迹，唐朝有姓名。
不知红玉洞，千古夜猿声。
句
刘筠（宋代）

极目关河高倚汉，顺风鵰鹗远凌秋。
相和歌辞。铜雀妓
沈佺期（唐代）

昔年分鼎地，今日望陵台。一旦雄图尽，千秋遗令开。

绮罗君不见，歌舞妾空来。恩共漳河水，东流无重回。
哲乔禅人之殁也欲吊不果诗以哀之
释函是（明代）

云烟缥渺暗双林，一望踟踌泪满襟。我也不曾道生死，终教难免扣门心。
赠真术秀才
姚勉（宋代）

天台真术李秀才，手持先兄遗墨来。
先兄已矣遗墨在，三读感噎重生哀。
哀余试问子何术，星斗纷翻舌端出。
不须问术只观诗，诗好应知术真实。
大凡学术总要真，不真误杀天下人。
近来世人多弄假，不独肆中谈命者。
火山云歌送别
岑参（唐代）

火山突兀赤亭口，火山五月火云厚。
火云满山凝未开，飞鸟千云不敢来。
平明乍逐胡风断，薄暮浑随塞雨回。
缭绕斜吞铁关树，氛氲半掩交河戍。
迢迢征路火山东，山上孤云随马去。
吴君求诗因作四韵寄之并简小吴与宁生
吕本中（宋代）

文字缚人同束湿，吴君不言如坐忘。知公胸中有馀地，万顷亦在一苇航。

寒梢倒挂夜来雨，细草已披秋后霜。寄语两吴兼小宁，莫因诗律废相望。
东岭旋憩亭
张朴（宋代）

祖道东关外，于今已十年。
未知何日是，还向此亭旋。
鸟语云根落，桃花岭上妍。
深惭频作客，乡国眼空悬。
游金明池
郑獬（宋代）

万座笙歌醉复醒，绕池罗幕翠烟生。
云藏宫殿九重碧，春入乾烟五色明。
波底画桥天上动，岸边游客鉴中行。
金舆时幸龙舟宴，花外风飘万岁声。
十闰诗 其五 闰端阳
成鹫（清代）

中天回北陆，馀闰继南离。至朔盈虚定，朱明日月迟。

涧蒲添节节，榴火足枝枝。昨有灵均约，重来此一时。
西江月 赠任守一
马钰（金朝）

一不轻师慢法，二遵清静仙经。三存精气养神灵。四把尘劳拂三。五戒无明业火，六除俗礼人情。七擒猿马未安宁。八味琼浆得饮。
雨宿江口
闵华（清代）

篷背雨潇潇，并入江流响。夜久觉船移，知有春潮上。